एकैपल्ट ५३ डिब्बा
एकैपल्ट ५३ कन्टेनरसहित भारतीय मालवाहक रेल बुधबार अपराह्न जनकपुर आइपुगेको छ  । 
निर्माणको अन्तिम चरणमा रहेको जयनगर–जनकपुर रेल्वे लिकबाट यति धेरै कन्टेनरसहित रेल गुडेको यो पहिलो पटक हो  ।
जनकपुर — एकैपल्ट ५३ कन्टेनरसहित भारतीय मालवाहक रेल बुधबार अपराह्न जनकपुर आइपुगेको छ  । निर्माणको अन्तिम चरणमा रहेको जयनगर–जनकपुर रेल्वे लिकबाट यति धेरै कन्टेनरसहित रेल गुडेको यो पहिलो पटक हो  । भारतीय सहयोगमा निर्माणाधीन जयनगर–कुर्थासम्मको ३४ किलोमिटर रेल्वेमा ब्रोडग्रेज ट्रयाक बिछ्याइएको छ । मंसिरभित्र रेल सञ्चालनमा ल्याउने गरी बाँकी कामलाई तीव्रता दिइएको छ ।भारत, झारखण्डको पाकुडबाट गिट्टी (ब्लास्ट) बोकेर मंगलबार गुडेको रेल १८ घण्टापछि जयनगर आइपुगेको थियो । बुधबार १२ बजे जयनगरबाट करिब ३ घण्टामा जनकपुर आइपुग्यो । रेल जनकपुर आइपुग्दा प्लेटफर्ममा भीड लागेको थियो । ५ वर्षअघि जनकपुर–जयनगर रेल सेवा बन्द भएपछि त्यसयता बुधबार पहिलो पटक यति धेरै डब्बासहित यहाँ रेल आइपुगेको हो ।प्लेटफर्ममा रोकिएको मालवाहक रेलमा चढेर धेरैले तस्बिर खिचे । रेल हेर्न जनकपुर उपमहानगरकी उपमेयर रीताकुमारी मिश्र र जनकपुर–१ का वडाध्यक्ष शत्रुधन साह पनि पुगेका थिए । आफ्नै वडामा रेल आएपछि वडाध्यक्ष साहले सर्वसाधारणलाई लड्डु बाँड्नुका साथै रेलका चालक र सहचालकलाई माला लगाइदिए ।‘जनकपुर रेल्वे नेपालकै पहिचान हो, हाम्रो वडाका लागि त जीवनरेखा नै हो । रेल सञ्चालन भएपछि हजारौंले पुन: रोजगारी पाउने भए,’ वडाध्यक्ष साहले भने । रेल्वे परिसरमै रहेको हनुमान मन्दिर व्यवस्थापन समितिका अध्यक्ष राजेन्द्र साहले सुनसान स्टेसनमा चहलपहल हुन थालेको बताए । रेल्वे सञ्चालन नहुँदा स्टेसन वरिपरिका झन्डै सय चिया, नास्ता पसल, होटल, पुस्तक तथा फलफूल र किराना पसल विस्थापित भएका थिए ।रेल विभागका महानिर्देशक बलराम मिश्रका अनुसार रेल सेवा विवाह पञ्चमीसम्ममा सञ्चालन गर्ने तयारी छ ।